仲夏夜之夢

係英國劇作家莎士比亞喺1590年寫嘅浪漫愛情喜劇，個故事係由私奔嘅貴族戀人、彩排話劇嘅平民同鬥法嘅仙子三條戲軌交織而成。呢齣劇亦係佢嘅四大喜劇其中一齣。

德國作曲家孟德爾遜喺1842年幫第二年嘅一個演出創作配樂，重用埋佢之前喺1826年創作嘅一個同名序曲，而其中最出名嘅一段就係結婚進行曲。直到依家，絕大部分嘅演出都會用番孟德爾遜嘅配樂。

情節大要
《仲夏夜之夢》嘅情節大致係噉嘅：
後生女何密雅愛上咗後生仔賴山德，但何密雅阿爸想佢嫁畀德米曲斯；何密雅阿爸帶佢個女去見雅典嘅公爵，公爵下令要何密雅聽佢阿爸話；當晚，何密雅同賴山德決定要私奔，而且兩個人仲將佢哋嘅私奔大計話咗畀佢哋好朋友海倫娜知；不過原來海倫娜暗戀德米曲斯，仲因為想贏取德米曲斯好感而將單嘢爆畀德米曲斯知，然後德米曲斯同海倫娜就緊隨喺何密雅同賴山德後面，四個人走咗入座樹林度。
喺樹林深處，仙子之王奧伯朗同仙子女王泰妲妮亞兩公婆嗌緊交。事源係泰妲妮亞有個好得意嘅調換兒僕人，奧伯朗好鍾意，想收個調換兒做自己僕人，但泰妲妮亞唔肯。於是奧伯朗就諗詭計，想引泰妲妮亞送個調換兒畀佢，奧伯朗命令佢手下柏克去搵一隻植物，向泰妲妮亞落咒－原來嗰隻植物有魔法，當隻植物嘅汁液滴咗入一個瞓緊覺嘅人嘅眼度，就會令個人愛上佢瞓醒之後第一眼見到嘅生靈。柏克搵咗隻植物返嚟，跟手奧伯朗就靜靜雞趁泰妲妮亞瞓覺，對泰妲妮亞落咒。
同時，有班雅典嘅後生仔因為要喺公爵嘅婚禮度表演，所以喺樹林裏面做綵排。柏克見到，就向其中一個後生仔－逼迫桶－落咒，將逼迫桶個頭變成好似驢頭噉嘅樣，逼迫桶班同伴見到就嚇到冚唪唥走嗮；冇幾耐，泰妲妮亞瞓醒，佢第一眼見到嘅，就係個頭變咗驢頭嘅逼迫桶，於是佢喺咒語影響下即刻愛上咗逼迫桶。

與此同時，海倫娜追住德米曲斯，兩個人行入樹林。奧伯朗聽到兩個人嘅聲，睇得出海倫娜單戀德米曲斯，於是就叫柏克對德米曲斯落咒，令佢愛上海倫娜；不過柏克搞錯咗，個咒落咗去賴山德身上；跟住就變成四角戀嘅狀態－何密雅鍾意賴山德，賴山德受咒語影響變咗鍾意海倫娜，海倫娜鍾意德米曲斯，而德米曲斯鍾意何密雅；喺混亂當中，何密雅好嬲，唔知點解自己伴侶突然鍾意咗第個女人，而賴山德同德米曲斯仲開始想打交。
一輪混亂後，奧伯朗施咒令四個人瞓著，郁手更正返個咒語。過咗一陣，泰妲妮亞清醒返，見到自己攬住隻驢頭怪物，覺得又驚又冇面，跟住佢見到笑笑口嘅奧伯朗，就出於羞愧應承奧伯朗嘅要求，將個調換兒僕人送畀奧伯朗－奧伯朗詭計得逞。
冇幾耐，四個迷迷糊糊嘅後生男女醒返，諗住打前發生嘅一切都係場夢。何密雅同賴山德恢復正常，而德米曲斯鍾意咗海倫娜。同時逼迫桶個頭變返原狀，都係信自己發咗場怪夢。最後就到公爵嘅婚禮－公爵結婚，何密雅嫁到畀賴山德，德米曲斯同海倫娜又成婚，場婚禮就喺逼迫桶同佢班同伴嘅表演下歡樂收場。
成齣戲嘅最後一景，奧伯朗、泰妲妮亞同佢哋手下嘅眾仙子一齊施咒，祝福在場嘅人類。大團圓結局。

角色 
凡人／貴族
賴山德／黎山澤中意咗何密雅。
何密雅／香蠻中意咗賴山德。
希西阿斯／薩秀詩係雅典嘅公爵。
希波麗妲／黑豹女係阿瑪森女王。
伊吉斯／艾爵儒係何密雅嘅阿爸。
德米曲斯／狄銘柱係伊吉斯幫何密雅揀嘅老公。
海倫娜／夏蓮娜中意咗德米曲斯。
費樂斯推／費樂士係希西阿斯嘅弄臣。
凡人／平民
白字／丁德實係木匠，係戲中戲度飾演開場白。
荀口／韓德好係木工，係戲中戲度飾演獅子。
逼迫桶／祝德高係紡織工，係戲中戲度飾演皮拉摩斯。
薄皮／馮德美係修理風箱，係戲中戲度飾演西施比。
填氹／朱德香係補鍋匠，係戲中戲度飾演磚牆。
軟尺／宋德順係裁縫，係戲中戲度飾演月光。
仙子
奧伯朗／敖白龍係仙王。
泰妲妮亞／禔天侶係仙后。
柏克／不羈係仙王嘅跟班。
碗豆花／春蘭係仙后嘅妹仔。
蜘蛛絲／夏荷係仙后嘅妹仔。
飛蛾粉／秋菊係仙后嘅妹仔。
芥菜籽／冬梅係仙后嘅妹仔。

粵語演出

1978年 
日期：1978年11月10號至11號

地點：香港藝術中心壽臣劇院
主辦：理工學院學生會戲劇社

1988年 
《仲夏夜之魘》係由仲夏夜之夢改編而成。
日期：1988年2月8號至13號

地點：香港藝術中心壽臣劇院
主辦：中英劇團
導演：高本納
翻譯：陳鈞潤
副導演：黃美蘭
佈景／服裝設計：何應豐
燈光設計：李炳強
作曲／音樂總監：喬‧芝達雲
舞蹈編排：安內格巴特里亞
粵劇技術指導：羅家英

1988年 
呢次係重演同年嘅《仲夏夜之魘》。
日期：1988年5月27號至6月5號
地點：荃灣大會堂演奏廳、沙田大會堂演奏廳、屯門大會堂演奏廳
主辦：中英劇團
導演：高本納
翻譯：陳鈞潤
副導演：黃美蘭
佈景／服裝設計：何應豐
燈光設計：李炳強
作曲／音樂總監：喬‧芝達雲
舞蹈編排：安內格巴特里亞
粵劇技術指導：羅家英

1997年 
日期：1997年1月18號至26號
地點：香港文化中心大劇院
主辦：香港話劇團
導演：楊世彭
翻譯：楊世彭
佈景／服裝設計：莫禮圖
燈光設計：韋立賢
作曲／音樂總監：何俊傑
編舞：伍宇烈
燈光設計：何松明
助理導演：何偉龍
演員︰陳淑儀、陳慧蓮、黃先洸、雷絲蘭、徐廣林、謝君豪、龔小玲、尚明輝、周志輝、李子瞻、葉進、潘燦良、歐陽奮仁、李偉英、高翰文、潘璧雲、馮蔚衡、洪迎喜、彭杏英、劉紅荳、何敏儀

2000年 
日期：2000年7月1號同埋4號至6號
地點：香港文化中心大劇院
主辦：香港話劇團
導演：楊世彭
翻譯：楊世彭
佈景／服裝設計：莫禮圖
燈光設計：韋立賢
作曲／音樂指導：何俊傑
編舞：余仁華
演員︰高翰文、潘璧雲、陳淑儀、彭杏英、陳慧蓮李子瞻、潘燦良、龔小玲、馮蔚衡、周志輝、孫力民、葉進、周昭倫、歐陽奮仁、林尚武、洪迎喜、雷絲蘭、秦可凡、劉紅荳

2000年 
日期：2000年10月21號至27號

地點：香港文化中心大劇院、沙田大會堂演奏廳
主辦：中英劇團、香港小交響樂團
改編／翻譯：陳鈞潤
導演／藝術總監：古天農
指揮／音樂總監：葉聰
執行導演／形體編排：鄧偉傑
佈景設計：馬文海
服裝及造型設計：李峰
燈光設計：李樹生
演員︰鄧偉傑、伍潔茵、黃龍斌、周偉強、羅靜雯、彭秀慧、劉浩翔、盧智燊、林澤群、李子明、陳錦龍、冼振東、孫惠芳、賴玉嫦、王家芝、鄭致知

2009年 
日期：2009年5月1號至3號
地點：葵青劇院黑盒劇場
主辦：中英劇團
導演／改編：王敏豪
演員︰古俊傑、吳肖蓮、吳偉廷、吳詩雅、李浩良、李婉晶、林仕青、林仕青、林瑞心、張天恩、張 雁、梁佩佩、梁澤宇、陳燕萍、陳婉秋、黃韋樂、馮靜顏、葉蔭文、劉淑儀、羅穎茵

2016年 
日期：2016年5月9號至14號
地點：香港演藝學院實驗劇場
主辦：香港演藝學院
導演：黃龍斌
聯合編舞：林偉源、黃龍斌
佈景／服裝設計：張瑋師
燈光設計：梁沛穎
音響設計：馮聯超
演員：陳衍彤、趙展禧、黎濟銘、劉育成、麥智樂、嚴鉅乾、袁浩楊、陳嘉樂、蔡溥泰、樓嘉豪、丁彤欣、曾永舜、胡希文

2016年 
呢齣係由仲夏夜之夢改編而成嘅音樂劇。
日期：2016年9月2號至4號
地點：香港大會堂劇院
主辦：演戲家族
改編／導演：彭鎮南
作曲／編曲：黃旨穎
作詞：岑偉宗
形體指導：黃俊達
佈景設計：葉卓棠
服裝設計：鄭文榮
燈光設計：黃宇恒
音響設計：馬永齡
演員：麥智鈞、鄭君熾、張國穎、朱栢謙、溫卓妍、韓雲龍、之華、黃嘉威、張學良、李家強、何穗盈、唐曉楓、李灝泓、陳嘉茵
呢次演出係香港戲劇協會嘅第二十六屆香港舞台劇獎嘅年度優秀製作之一。

2016年 
日期：2016年9月30號至10月22號
地點：香港演藝學院歌劇院
主辦：神戲劇場
導演：甄詠蓓
監製：張珮華
舞台／服裝／造型設計：曾文通
燈光設計：陳焯華
音響設計：鍾澤明、馮展龍
形體指導：陳敏兒
製作總監：陳寶愉
舞台監督：麥凱欣
主演：黃秋生、余安安、林德信、楊淇、韋羅莎、陳健豪、禤天揚

2017年 
呢齣係重演2016年嘅音樂劇版本。
日期：2017年8月18號至20號
地點：葵青劇院演藝廳
主辦：演戲家族
改編：彭鎮南
導演：彭鎮南
作曲：黃旨穎
作詞：岑偉宗
編舞：黃俊達
佈景設計：葉卓棠
服裝設計：鄭文榮
燈光設計：黃宇恒
音響設計：馬永齡
化妝設計：陳明朗
演出：麥智鈞、鄭君熾、張國穎、朱栢謙、鄧智堅、宋本浩、楊麗詩、黃嘉威、李家宥、何洋、唐曉楓、柯映彤、戴天晴、黃廷均、李琛瑜、胡日禧

仲夏夜之夢芭蕾舞劇
仙子

英文劇本

戲劇
莎士比亞作品